***ПРОТОКОЛ***

***от обществено обсъждане на проект на Предварителна оценка на риска от наводнения и Райони със значителен потенциален риск от наводнения в Дунавски район за басейново управление***

**Поречия на реките Вит, Осъм, Искър (долно поречие) и р. Дунав**

**22 април 2021 г.**

*(Онлайн среща, чрез платформата Zoom)*

*Проектът на Актуализираната предварителната оценка на риска от наводнения за Дунавски район за басейново управление е изготвен с финансовата подкрепа на Кохезионния фонд на Европейския съюз, чрез Оперативна програма „Околна среда 2014-2020“. Бенефициент по проекта е дирекция „Управление на водите“ на Министерство на околната среда и водите в партньорство с четирите басейнови дирекции за управление на водите. Дейността е изпълнена от Международна банка за възстановяване и развитие, в рамките на Споразумение с Министерство на околната среда и водите за предоставяне на помощни услуги в подкрепа на разработването на Планове за управление на речните басейни и Планове за управление на риска от наводнения за България.*

**Участници:** В срещата участваха **33 представителя на заинтересованите страни** от следните институции: община Долна Митрополия, община Левски, община Никопол, община Плевен, община Тетевен, община Троян, РДПБЗН Ловеч, РДПБЗН Плевен, ОДЗ Ловеч, ОДЗ Плевен, ВиК ЕООД Плевен, „Напоителни системи“ ЕАД - клон Среден Дунав, Асоциация на българските застрахователи, Басейнова дирекция „Дунавски район“, Световна банка, Министерство на околната среда и водите.

**Срещата беше открита от г-н Иван Каламеров - дирекция „Планове и разрешителни“ в Басейнова дирекция „Дунавски район”.** Тойпредстави програмата, основните цели и очаквани резултати от срещата. Г-н Каламеров отбеляза, че актуализацията на Предварителната оценка на риска от наводнения (ПОРН) за Дунавски район за басейново управление (ДРБУ) е реализирана по нова национална методика, която заменя методиката от първия цикъл на изготвяне на Плановете за управление на риска от наводнения (ПУРН), утвърдена през 2011 г. Актуализираната национална Методика е утвърдена от министъра на околната среда и водите през 2020 г. Г-н Каламеров уточни, че тази методика представя нов подход - за моделиране на дъждовните наводнения, както поройните, така и градските поройни наводнения. Променени са също така и критериите за оценка на риска. ПОРН е изготвена по един и същи начин за всички четири района за басейново управление в България. Г-н Каламеров отбеляза, че изготвянето на ПОРН за ДРБУ е етап от процеса на актуализация на Плана за управление на риска от наводнения за Дунавски район за басейново управление, който се разработва и актуализира съгласно разпоредбите на Директива за наводненията (ДН), транспонирана в българското законодателство чрез Закона за водите. Следващи етапи са актуализиране на картите на заплахите и риска от наводнения и актуализиране на Плана за управление на риска от наводнения с включена Програма от мерки. Съгласно Директивата за наводненията, Плановете за управление на риска от наводнения се преразглеждат и актуализират на всеки шест години. Г-н Каламеров посочи, че от досегашния опит се знае, че заинтересованите страни са много добре запознати с тематиката на местно ниво и техните препоръки могат да бъдат много важни при актуализиране на ПУРН. Той припомни, че проектът на актуализираната ПОРН е публикуван на интернет страницата на Басейнова дирекция „Дунавски район“ на 17 март 2021 г., а крайният срок за представяне на становища по документа е 7 юни 2021 г. Г-н Каламеров изрази надежда, че срещата ще бъде ползотворна и призова представителите на всички заинтересовани страни да бъдат активни участници в дискусиите.

**Г-н Васил Василев,** водещ експерт от екипа на **МБВР** при разработването на Предварителната оценка на риска от наводнения, представи накратко Методиката за ПОРН. Той отбеляза, че целта на Предварителната оценка на риска от наводнения като част от процеса на актуализация на Плана за управление на риска от наводнения е да се направи бърз предварителен преглед върху заплахата и риска от наводнения в цялата страна, като на базата на определени критерии се идентифицират райони, в които заплахата се оценява като по-висока. Анализите трябва да се базират на налична или лесно достъпна актуална информация, както за заплахата, така и за риска, като се отчетат и климатичните промени и влиянието им върху заплахата и риска от наводнения. Г-н Василев отбеляза, че Методиката представлява общ документ, включващ в себе си подходи и стъпки, както за извършване на дейностите по определяне на минали и бъдещи наводнения със значителни неблагоприятни последици, така и райони със значителен потенциален риск от наводнения. Г-н Василев подчерта, че подходите за изпълнение заложени в методиката са съобразени с информационната обезпеченост в България. От презентацията стана ясно, че по отношение на критериите и праговете за значителни неблагоприятни последици от наводнения Методиката въвежда световни практики за обхващане на основните категории риск. Използваните категории за оценка на риска в Директивата за наводненията и съответно в Методиката са: човешко здраве, стопанска дейност, околна среда и културно наследство.

**Г-жа Надя Цветкова,** водещ експерт от екипа на **МБВР** при разработването на ПОРН, представи накратко проекта на Актуализирана предварителна оценка на риска от наводнения за Дунавски район за басейново управление. В презентацията си г-жа Цветкова представи подробно процеса на събиране на данни за изготвяне на ПОРН и групите използвани данни: бази данни поддържани в БД и МОСВ; информация относно административно-териториалното и териториалното деление на България; топографски данни; хидрографските и хидро-метеорологични данни; данни за миналите наводнения; данни за елементи на риска; данните за дългосрочно развитие на територията; данни за климатичните промени; данни за вероятност от повторение на наводненията. Г-жа Цветкова специално отбеляза широкия кръг заинтересовани страни, които са потърсени за информация в процеса на събиране на данни за изготвянето на ПОРН. В анкетното изследване за описание на минали наводнения са поканени за участие около 160 институции и организации. В допълнение са проведени и шест работни срещи в градовете София, Монтана, Плевен и Русе. Г-жа Цветкова отбеляза високия процент на заинтересовани страни – 70%, които са се отзовали на запитванията и срещите, и благодари на всички за съдействието. Тя представи обобщените данни, според които в периода 2011 – 2019 г. в Дунавски РБУ са регистрирани 217 наводнения, случили се в 341 местоположения. Информацията за минали наводнения беше детайлно представена и по основни поречия в ДРБУ. В заключение г-жа Цветкова обобщи, че в резултат на събраната информация в Дунавски район за басейново управление са определени 35 Района със значителен потенциален риск от наводнение, от които 8 нови, като в следващата презентация подробно ще бъдат разгледани РЗПРН за поречията на реките Вит, Осъм, Искър (долно поречие) и р. Дунав.

**Г-жа Соня Илиева (Напоителни системи ЕАД)** изказва мнение, че представените презентации са били изчерпателни.

След почивка, в рамките на втората сесия, **Г-жа Надя Цветкова** направи интерактивнопредставяне на седемте Района със значителен потенциален риск от наводнения, попадащи в обхвата на срещата:

1. РЗПРН р. Искър - гр. Червен бряг (BG1\_APSFR\_IS\_100);

2. РЗПРН р. Барата - с. Садовец (BG1\_APSFR\_VT\_100);

3. РЗПРН р. Вит - гр. Плевен (BG1\_APSFR\_VT\_011);

4. РЗПРН р. Осъм - гр. Троян (BG1\_APSFR\_OS\_031);

5. РЗПРН р. Осъм - гр. Ловеч (BG1\_APSFR\_OS\_021);

6. РЗПРН р. Осъм - гр. Летница (BG1\_APSFR\_OS\_011);

7. РЗПРН р. Дунав (BG1\_APSFR\_DU\_001).

**Инж. Надя Коцева (РД ПБЗН Плевен)** зададе въпрос налични ли са подробни указания за онлайн достъп до графичната информация за РЗПРН и дали е необходимо инсталиране на допълнителен софтуер за достъп до всички слоеве на картите.

**Г-н Васил Василев** отговори, че данните, които са презентирани по време на интерактивното представяне на районите със значителен риск от наводнения са част от базата данни изготвена в рамките на актуализираната ПОРН, която е предоставена на Басейнова дирекция "Дунавски район". Тази база данни може да се отвори с ГИС софтуер като пример за това е ArcGIS Desktop (платен софтуер), използван при интерактивното представяне или QGIS (безплатен софтуер), който може да се изтегли от този сайт: <https://www.qgis.org/en/site/forusers/download.html>. За преглед само на РЗПРН може да се използват специално създаденото за целта Приложение 15 "ГИС данни на определените РЗПРН за Дунавски РБУ" (<http://www.bd-dunav.org/content/upravlenie-na-vodite/plan-za-upravlenie-na-riska-ot-navodneniia-2022-2027/aktualizaciia-na-porn-i-rzprn/> ), в което районите са представени чрез kmz файл, който може да се отвори със свободния за ползване софтуер Google Earth Pro.

**Г-н Иван Каламеров (БД Дунавски район)** допълни, че при отправено искане, Басейновата дирекция може да предостави всяка изходна информация изготвена по проекта. Начинът за предоставяне на информацията ще бъде уточнен допълнително при поискване.

**Инж. Надя Коцева (РДПБЗН Плевен)** благодари за получения отговор и споделя мнение, че е извършена много работа по актуализацията на ПОРН и новите райони са отразени точно. Тя отправи въпрос относно обследване на въздействието на язовирите, най-вече общинските язовири, в новите райони при гр. Червен бряг и с. Садовец. Тя отбеляза, че обикновено при интензивни валежи и снеготопене се създават условия за преливане на двата язовира Ракита 1 и 2, а реката през с. Садовец се явява отводнителна за тях. Също така в рамките на района се намира голям напоителен канал част от Голяма Витска напоителна система, който има преливници в този участък. Районът на с. Садовец е комплексен по отношение на наводненията, затова при моделирането трябва да се отчете влиянието на двата язовира и напоителния канал като допълнителен приток. Същото се отнася и за гр. Червен бряг, заяви инж. Коцева.

**Инж. Владимир Кукурин (МБВР)** обясни какво е принципното положение при изследване на язовирите, а с това даде отговор и за конкретните при с. Садовец и гр. Червен бряг. Язовирите в актуализираната Методика за ПОРН 2020 г. са отчетени като допълнителна заплаха в случай, че настъпи разрушаване на язовирните им стени. Случаят с преливане над язовирните стени се счита за нормална експлоатационна ситуация и въздействието на всички съоръжения по поречията, които са изследвани в ПОРН е отчетено и впоследствие ще бъде отчетено влиянието им при детайлното картиране на заплахата и риска във втория етап на прилагане на ДН, посредством анализите на хидроложката информация, предоставена от НИМХ. По отношение на оперирането на основните изпускатели, при оразмеряване на тези съоръжения по норматив трябва да се спазва изискването да няма възможност язовирните стени да се източат прекалено бързо, защото това ще застраши тяхната конструктивна сигурност. Обикновено дебита на тези основни изпускатели е сравнително малък, т.е. те позволяват източването на язовира в рамките на 10-15-20 дни. Затова при валежни събития, въпреки че се отварят основните изпускатели, в никакъв случай не може да се твърди че такова събитие е в състояние да предизвика сериозно наводнение, защото тези изпускатели са с дебит няколко стотин л./сек. (за малките язовирни стени). Затова реално контролираното изпускане на язовирите много рядко може да доведе и много рядко е причина за настъпване на сериозно наводнение.

**Проф. Николай Лисев (МБВР)** подкрепя изказването на инж. Кукурин. Той заяви, че често се насажда тезата, че основната причина за наводненията са язовирите. Язовирите могат да бъдат основни причинители, ако се разглеждат големите каскади, отбеляза проф. Лисев. Като пример за последното той посочи яз. Тополница през 2005 г., при който клапите на преливника на язовирната стена са били спуснати рязко, което е предизвикало наводнение по течението на р. Тополница. Малките язовири не са в състояние при преливане да предизвикат наводнение надолу по течението. Проблемът при малките язовири е това, че те имат малка ретензионна способност и не могат да задържат високите води. Водата прелива през преливниците. Несъпоставими са водните количества, които излизат през основните изпускатели с тези, които преминават в някои случаи през преливниците на стените. От тази гледна точка малките язовири играят донякъде позитивна роля при ретензиране на високите вълни, но от друга страна представляват голяма потенциална опасност при скъсване на стената им. Следователно, отбеляза проф. Лисев, трябва да се обърне внимание на хидравличната проводимост на преливниците, които да са в състояние безопасно да проведат високата вълна. Язовирите сами по себе си не са причина за наводнения. Точно обратното, тяхната роля е да намаляват пика на високите вълни, подчерта проф. Лисев.

**Г-н Васил Василев** допълни, че информацията за язовирите използвана при изготвянето на актуализираната ПОРН, е събирана от различни източници, в т.ч. от анкетите за описание на миналите наводнения и работните срещи със заинтересованите страни. За язовири, за които е било съобщено, че не са в технически изправно състояние, намирали са се в аварийно и предаварийно състояние, е направен допълнителен анализ и са били включени в РЗПРН.

Срещата беше закрита от г-н **Иван Каламеров**, който благодари на презентаторите и участниците в срещата. Той припомни, че Проектът на актуализираната ПОРН е публикуван на интернет страницата на Басейнова дирекция „Дунавски район“ за обществени консултации и крайният срок за представяне на становища по документа е 7 юни 2021 г.

Участниците в срещата изразиха висока удовлетвореност от предоставената информация по време на срещата. Най-голяма е удовлетвореността от презентацията на проекта на Предварителна оценка на риска от наводнения за Дунавски район за басейново управление. В попълнените анкети за обратна връзка 40% от представителите на заинтересованите страни заявяват, че представената в тази презентация информация отговаря напълно на очакванията им и е дала търсената информация. Други 40% от участвалите в анкетата също оценяват положително презентацията на Предварителна оценка на риска от наводнения за Дунавски район за басейново управление, като заявяват, че тя по-скоро е отговорила на очакванията им. Останалите 20% заявяват, че презентацията по-скоро не е отговорила на очакванията им. 20% от анкетираните оценяват презентацията „Методика за предварителна оценка на риска от наводнения“ като напълно отговаряща на очакванията им, а за останалите участници в анкетата (80%) тази презентация по-скоро е отговорила на очакванията. Интерактивното представяне на отделните РЗПРН напълно е отговорило на очакванията на 20% от заинтересованите страни, а за 60% по-скоро е отговорило на очакванията. 20% от анкетираните заявяват, че тази презентация по-скоро не е отговорила на очакванията им.

***Приложения:***

1. Дневен ред
2. Презентация 1 - Методика за предварителна оценка на риска от наводнения
3. Презентация 2 - Проект на Предварителна оценка на риска от наводнения за РБУ
4. Презентация 3 - РЗПРН в поречията на реките Вит, Осъм, Искър (долно поречие) и р. Дунав